Titl ar romant-se, blaz ar c'hozh warnañ, ne zigor ket dorioù ar guriusted marteze. Anv 'zo amañ eus froud dourioù buhezek nevez-amzer ar vuhez, ar yaouankiz, ar c'harantezioù kentañ.  N'eo ket displijus ar romantig-karantez-se da lenn. N'eus netra da rebech dezhañ e-keñver stil,  skrivet eo en un doare klasel a laosk kalz a blas d'ar santimantoù ha da vuhez diabarzh an haroz kement ha d'an dekor dre vras. Plijadur zo o vont war-raok dre godoù gwall luziet kevredigezh kozh an XIXvet kantved. Aes eo rakwelet ar fin moarvat, met ne lazh ket an interest zo o sellet pizh ouzh munudoù an istor.  Droch e c'hell seblantout d'al lenner a-hiziv ar raksoñjoù a ro ar skrivagner gant al loa-bod diwar-benn tud ar bobl-mañ-pobl : ar rusianed evel-se, an italianed evel-henn… kas a ra da  vousc'hoarzhin kentoc'h eget da varn, gant ar boutin ma oa an doareoù-se da gatalogiñ an "nasionoù" d'ar mare-se.  M'en dare petra a soñjfe lennerien yaouank eus an istor-se, diazezet war gudennoù enor pe war garantezioù ganet diwar ur sell nemetañ, just en abeg m'eo koant ar plac'h pe kapabl ar paotr ^^ dister e tiskouez bezañ a-wezhioù, ret eo lenn gant daoulagad akourtet ouzh ar mare-se ha neket en ur geñveriañ gant ar vuhez a-vremañ.  Chom a ra ar blijadur da vevañ, gant harozed sichant ha  penndudennoù a eil renk kampet ha livet mat, un istorig hiniennel e-barzh an Istor.